KOMISJONI ARUANNE

EUROOPA PARLAMENDILE JA NÕUKOGULE

komisjonile Euroopa Parlamendi ja nõukogu direktiivi 2006/66/EÜ (mis käsitleb patareisid ja akusid ning patarei- ja akujäätmeid ning millega tunnistatakse kehtetuks direktiiv 91/157/EMÜ) alusel antud delegeeritud õigusaktide vastuvõtmise õiguse kasutamise kohta

1.SISSEJUHATUS

Direktiiviga 2006/66/EÜ, mis käsitleb patareisid ja akusid ning patarei- ja akujäätmeid („patareidirektiiv“), kehtestatakse eeskirjad, mille eesmärk on minimeerida patareide ja akude ning patarei- ja akujäätmete negatiivset keskkonnamõju, aidates sellega kaasa keskkonna kaitsmisele ja säilitamisele ning selle kvaliteedi parandamisele. Samuti nähakse selle direktiiviga ette meetmed patareide ja akude raskmetallisisaldust ning märgistust käsitlevate nõuete ühtlustamiseks, et tagada seeläbi siseturu sujuv toimimine. Direktiivi on mitu korda muudetud .

Direktiiviga antakse komisjonile õigus võtta kooskõlas direktiivi artikliga 23a vastu delegeeritud õigusakte järgmistel eesmärkidel:

·väljaspool ELi toimuva patareijäätmete ringlussevõtu samaväärsete tingimuste hindamise kriteeriumide kehtestamine vastavalt artikli 15 lõikele 3, et täiendada artikli 15 lõikes 2 osutatud norme;

·kantavate ja mootorsõidukite patareide ja akude mahtuvuse märgistamise üksikasjalike eeskirjade kehtestamine, nagu on sätestatud artikli 21 lõikes 2;

·erandite kehtestamine artiklis 21 sätestatud märgistamisnõuetest.

2.ÕIGUSLIK ALUS

Käesoleva aruande esitamise kohustus on sätestatud muudetud patareidirektiivi artiklis 23a. Selle artikli kohaselt on komisjonil õigus võtta vastu delegeeritud õigusakte viie aasta jooksul alates 30. detsembrist 2013. Komisjon on kohustatud koostama delegeeritud volituste kohta aruande hiljemalt üheksa kuud enne viieaastase tähtaja möödumist. Vastavalt artikli 23a lõikele 2 pikendatakse volituste delegeerimist automaatselt samaks ajavahemikuks, välja arvatud juhul, kui Euroopa Parlament või nõukogu esitab selle suhtes vastuväite hiljemalt kolm kuud enne iga ajavahemiku lõppemist.

3.DELEGEERITUD VOLITUSTE RAKENDAMINE

3.1.Väljaspool ELi toimuva patareijäätmete ringlussevõtu samaväärsete tingimuste hindamise kriteeriumid, artikli 15 lõige 3

Direktiivi artikli 15 lõike 2 kohaselt võetakse EList eksporditud patarei- ja akujäätmeid käesoleva direktiivi III lisas sätestatud kohustuste täitmisel ja määrade saavutamisel arvesse üksnes siis, kui on olemas kindlad tõendid, et jäätmete ringlussevõtt toimus tingimustel, mis on samaväärsed selle direktiivi nõuetega Artikli 15 lõikega 3 antakse komisjonile õigus võtta vastu delegeeritud õigusakte, millega kehtestatakse kõnealuses küsimuses üksikasjalikud eeskirjad, eelkõige kriteeriumid, mille alusel neid samaväärseid tingimusi hinnatakse.

Tuleks märkida, et 4. juuli 2012. aasta direktiivi 2012/19/EL elektri- ja elektroonikaseadmetest tekkinud jäätmete (elektroonikaromude) kohta artikli 10 lõikes 3 on sarnane säte EList eksporditavate elektroonikaromude kohta. Kuna keskkonnaaspektid on võrreldavad, on kõnealused kohustused sarnased ja asjaomased ettevõtjad, kes nende tegevuste eest vastutavad (kogujad, eksportijad, ringlussevõtjad ja avaliku sektori asutused), on suurel määral samad, leiab komisjon, et selliseid „samaväärseid tingimusi“ käsitlevad sätted peaksid mõlemas valdkonnas järgima sama lähenemisviisi.

EList eksporditud elektroonikaromude käitlemise samaväärsete tingimuste hindamise kriteeriume ei ole veel välja töötatud. Komisjon kavatseb pärast elektroonikaromude käitlemise samaväärsete tingimuste hindamise kriteeriumide väljatöötamist kaaluda kõiki võimalikke kriteeriume patareide ringlussevõtu samaväärsete tingimuste hindamiseks.Lisaks toimub praegu patareidirektiivi hindamine ja selle käigus saadud asjaomast teavet hinnatakse samuti.

3.2.Kantavate sekundaarsete (taaslaetavate) ja mootorsõidukite patareide ja akude mahtuvuse märgistamise üksikasjalikud eeskirjad, artikli 21 lõige 2

Direktiivi artikli 21 lõike 2 kohaselt on komisjonil õigus võtta vastu delegeeritud õigusakte, millega kehtestatakse üksikasjalikud eeskirjad, et täiendada liikmesriikidele ettenähtud nõuet, mille kohaselt peavad kõigi kantavate ja mootorsõidukite patareide ja akude mahtuvus olema neile märgitud nähtavalt, loetavalt ja kustutamatult, sealhulgas ühtsed meetodid mahtuvuse ja sihipärase kasutamise kindlakstegemise kohta.